标题：贺拔岳
人物生平
  贺拔岳（？～534），中国北魏将领。一名阿斗泥。神武尖山（今山西朔州）人，敕勒族。能左右驰射，骁勇过人。父为武川豪强贺拔度拔。在家中排行第三，贺拔允是他的大哥，贺拔胜是他的二哥，初从父兄参加镇压破六韩拔陵起义，后转投尔朱荣，为别将、都督。武泰元年（528 ），孝明帝暴崩，尔朱荣率兵赴洛阳。贺拔岳为先锋。尔朱荣在河阴杀死朝臣，意欲自立，贺拔岳谏阻，乃立孝庄帝。赐为樊城乡男。累迁左光禄大夫、武卫将军。同年，以前锋都督从尔朱荣决战滏口，消灭了葛荣起义军和一度盘踞洛阳的元颢。时万俟丑奴东侵岐州，贺拔岳随尔朱天光讨伐，俘杀万俟丑奴。尔朱荣死后，尔朱氏贵族作威作福，激起民愤，高欢趁机起兵，在广阿打败尔朱兆军。尔朱氏贵族联合出击高欢，关中主将尔朱天光也率兵参加。对于尔朱天光东出，贺拔岳予以反对，但天光并未采纳。于是贺拔岳为避免与尔朱氏一同覆灭，联合侯莫陈悦攻占长安，割据关陇，与高欢抗衡。永熙三年（534），在高欢的挑唆下，在平凉（今甘肃平凉西南）被侯莫陈悦所杀，部众被宇文泰所收，建立了西魏政权。
史籍记载
魏书《魏书/卷八十　列传第六十八/贺拔胜 弟岳》
胜弟岳，字阿斗泥。初为太学生，长以弓马为事。与父兄赴援怀朔，贼王卫可瑰在城西二百余步，岳乘城射之，箭中瑰臂，贼众大骇。后归恒州，广阳王渊以为帐内军主，表为强弩将军。州陷，投尔朱荣，荣以为别将，进为都督。 
永安初，除安北将军、光禄大夫、武卫将军，赐爵樊城乡男。坐事失官爵。二年，诏并复之。寻除使持节、假卫将军、西道都督，隶尔朱天光为左厢大都督，讨万俟丑奴。天光先知岳，喜得同行，每事论访。寻加卫将军、假车骑将军，余如故。岳届长安，荣遣兵续至。时万俟丑奴遣其大行台尉迟菩萨向武功，南渡渭水，攻围趣栅。天光遣岳率骑一千驰往赴救，菩萨攻栅已克，还向岐州。岳以轻骑八百北渡渭水擒贼，令杀掠其民，以挑菩萨。菩萨果率步骑二万余人至渭水北。岳以轻骑数十与菩萨隔水交言，岳称扬国威，菩萨自言强盛，往复数返。菩萨乃自骄，令省事传语。岳怒曰：“我与菩萨言，卿是何人，与我对语！”省事恃水，应答不逊。岳举弓射之，应弦而倒。时已逼暮，于此各还。岳密于渭南傍水分置精骑，四十、五十以为一所，随地形便，骆驿置之。明日，自将百余骑，隔水与贼相见，并且东行。岳渐前进，先所置驿骑随岳而集。骑既渐增，贼不复测其多少。行二十里许，便至浅可济，岳便驰马东出，以示奔遁。贼谓岳走，乃弃步兵，南渡渭水，轻骑追岳。岳东行十余里，依横岗伏兵以待之。贼以路险不得前进，前后继至，半渡岗东。岳乃回战，身先士卒，急击之，贼便退走。岳号令所部，贼下马者皆不听杀。贼顾见之，便悉投马。俄而虏获三千人，马亦无遗。遂渡渭北，降步兵万余，收其辎重。其有土民，普皆劳遣。丑奴寻弃岐州，北走安定。 
其后，破侯伏、侯元进，降侯机长贵，擒丑奴、萧宝夤、王庆云、万俟道洛，走宿勤明达，事在《尔朱天光传》。天光虽为元帅，而岳功效居多。加车骑将军，增邑二千户，进封樊城县开国伯。寻诏岳都督泾北豳二夏四州诸军事、本将军、泾州刺史，进爵为公，改封清水郡公。 
天光入洛，使岳行雍州事。元晔立，除骠骑大将军，增邑五百户，余如故。普泰初，都督二岐东秦三州诸军事、仪同三司、岐州刺史。寻加侍中，给后部鼓吹，仍诏开府。俄兼尚书左仆射、陇右行台，仍停高平。后以陇中犹有土民不顺，岳助侯莫陈悦，所在讨平。二年，加岳都督三雍、三秦、二岐、二华诸军事，雍州刺史，关西行台，余如故。及尔朱天光率众赴洛，将抗齐献武王，岳与侯莫陈悦下陇赴雍，以应义旗。 
永熙初，仍开府、兼仆射、大行台、雍州刺史，增邑千户。二年，诏岳都督雍、华、北华、东雍、二岐、豳、四梁、二益、巴、二夏、蔚、宁、南益、泾二十州诸军事，大都督。岳自诣北境，安置边防，率部趣泾州平凉西界，布营数十里，使诸军士田殖泾州。身将壮勇，托以牧马，于原州北招万俟受洛于等，并远近州镇聚结者。灵州刺史曹泥身诣岳军请代，岳以前洛州刺史元季海为州。彼民不促，击破季海部下，独听季海囗三年正月，岳召侯莫陈悦会于高平，将讨之，令悦前驱，北趣灵州。闻渴波隘中河水未解，将往趣之。岳既总大众，据制关右，凭强骄恣，有不臣之心。齐献武王恶其专擅，令悦图之。悦素服威略，既承密旨，便潜为计。时岳遣悦先行，悦乃通夜东进，达明晦日，岳行军前与悦相见。悦诱岳入营，坐论兵事。悦诈云腹痛，起而徐行，悦女夫元洪景抽刀斩岳。后岳部下收岳尸葬于雍州北石安原。六月，赠大将军、太保、录尚书事，都督、刺史、开国并如故。
周书《周书/卷十四　列传第六/贺拔胜 兄允 弟岳 侯莫陈悦》
岳字阿斗泥。少有大志，爱施好士。初为太学生，及长，能左右驰射，骁果绝人。不读兵书而暗与之合，识者咸异之。
与父兄诛衞可孤之後，广阳王元深以岳为帐内军主。又表为彊弩将军。後与兄胜俱镇恒州。州陷，投尔朱荣。荣待之甚厚，以为别将，寻为都督。每居帐下，与计事，多与荣意合，益重之。荣士马既众，遂与元天穆谋入匡朝廷。谓岳曰：「今女主临朝，政归近习。盗贼蜂起，海内沸腾，王师屡出，覆亡相继。吾累世受恩，义同休戚。今欲亲率士马，电赴京师，内除君侧，外清逆乱。取胜之道，计将安出？」岳对曰：「夫立非常之事，必俟非常之人。将军士马精彊，位任隆重。若首举义旗，伐叛匡主，何往而不尅，何向而不摧。古人云『朝谋不及夕，言发不俟驾』，此之谓矣。」荣与天穆相顾良久，曰：「卿此言，真丈夫之志也。」
未几而魏孝明帝暴崩，荣疑有故，乃举兵赴洛。配岳甲卒二千为先驱，至河阴。荣既杀害朝士，时齐神武为荣军都督，劝荣称帝，左右多欲同之，荣疑未决。岳乃从容进而言曰：「将军首举义兵，共除奸逆，功勤未立，逆有此谋，可谓速祸，未见其福。」荣寻亦自悟，乃尊立孝庄。岳又劝荣诛齐神武以谢天下。左右咸言：「高欢虽复庸疏，言不思难，今四方尚梗，事藉武臣，请舍之，收其後効。」荣乃止。以定策功，授前将军、太中大夫，赐爵樊城（郡）〔乡〕男。【[二七]赐爵樊城（郡）〔乡〕男　张森楷云：「男例不得食郡，郡字非也。魏书卷八0贺拔胜传作『乡男』，当是。」按北史卷四九贺拔允附弟岳传「郡」也作「乡」。张说是，今据改。】复为荣前军都督，破葛荣於滏口。迁平东将军、金紫光禄大夫。坐事免。诏寻复之。从平元颢，转左光禄大夫、武衞将军。
时万俟丑奴僭称大号，关中骚动，朝廷深以为忧。荣将遣岳讨之。岳私谓其兄胜曰：「丑奴拥秦、陇之兵，足为勍敌。若岳往而无功，罪责立至；假令尅定，恐谗愬生焉。」胜曰：「汝欲何计自安？」岳曰：「请尔朱氏一人为元帅，岳副贰之，则可矣。」胜然之，乃请於荣。荣大悦，乃以天光为使持节、督二雍二岐诸军事、【[二八]乃以天光为使持节督二雍二岐诸军事　魏书卷七五尔朱天光传作「乃除天光使持节、都督雍岐二州诸军事」。按这裏「督」上应有「都」字。「二雍二岐」与「雍岐二州」不知孰是。】骠骑大将军、雍州刺史，以岳为持节、假衞将军、左大都督，又以征西将军代郡侯莫陈悦为右〔大〕都督，【[二九]又以征西将军代郡侯莫陈悦为右〔大〕都督　魏书卷八0侯莫陈悦传、北史卷四九贺拔允附弟岳传、同卷侯莫陈悦传，「右都督」都作「右厢大都督」。魏书卷七五尔朱天光传作「大都督」。按 贺拔岳 和侯莫陈悦分统左右厢，岳为大都督，悦不应只是都督，这裏脱「大」字，上引诸条可证，今据补。】竝为天光之副以讨之。时赤水蜀贼，阻兵断路。天光之众，不满二千。及军次潼关，天光有难色。岳曰：「蜀贼草窃而已，公尚迟疑，若遇大敌，将何以战。」天光曰：「今日之事，一以相委，公宜为吾制之。」於是进军，贼拒战於渭北，破之，获马二千疋，军威大振。
天光与岳进至雍州，荣又续遣兵至。时丑奴自率大众围岐州，遣其大行台尉迟菩萨、仆射万俟仵同向武功，南渡渭水〔攻围趋栅。天光使岳率千骑赴〕援。菩萨攻栅已尅，还岐州。【[三0]时丑奴自率大众围岐州遣其大行台尉迟菩萨仆射万俟仵同向武功南渡渭水〔攻围趋栅天光使岳率千骑赴〕援菩萨攻栅已克还岐州　「万」原作「方」，诸本都作「万」，万俟是常见的复姓，今迳改。北史卷四九贺拔允附弟岳传「万俟仵」作「万俟行丑」。在「南渡渭水」下多「攻围趣栅，天光使岳率千骑赴」十二字。魏书卷八0贺拔胜附弟岳传亦然，只是文字稍异册府卷四三0，五一二五页本条采自魏书。通鉴卷一五四，四七七二页略同魏书、北史。按周书本条脱了十二字，乍读像是遣尉迟菩萨去援菩萨，不可通，今姑据北史补。】岳以轻骑八百北渡渭，擒其县令二人，获甲首四百，杀掠其民以挑。菩萨率步骑二万至渭北。【[三一]杀掠其民以挑菩萨率步骑二万至渭北　魏书卷八0贺拔胜附弟岳传重「菩萨」二字册府卷四三0，五一二五页本条采自魏书。通鉴卷一五四四七七二页作「岳故杀掠其民以挑之」。按「挑」下当脱「菩萨」二字或「之」字。】岳以轻骑数十与菩萨隔水交言。岳称扬国威，菩萨自言彊盛，往复数反。菩萨乃自骄踞，令省事传语岳。岳怒曰：「我与菩萨言，卿是何人，与我对语？」省事恃隔水，应答不逊。岳举弓射之，应弦而倒。时已逼暮，於是各还。岳密於渭南傍水，分精骑数十为一处，随地形便置之。明日，自将百馀骑，隔水与贼相见。岳渐前进，先所置骑随岳而进，骑既渐增，贼不复测其多少。行二十里许，至水浅可济之处，岳便驰马东出，以示奔遁。贼谓岳走，乃弃步兵，南渡渭水，轻骑追岳。岳东行十馀里，依横冈设伏兵以待之。贼以路险不得齐进，前後继至，半度冈东，岳乃回与贼战，身先士卒，急击之，贼便退走。岳号令所部，贼下马者，皆不听杀。贼顾见之，便悉投马。俄而虏获三千人，马亦无遗，遂擒菩萨。仍渡渭北，降步卒万馀，竝收其辎重。
丑奴寻弃岐州，北走安定，置栅於平亭。天光方自雍至岐，与（兵）〔岳〕合势。【[三二]与（兵）〔岳〕合势　局本「兵」作「岳」。张森楷云：「新本『岳』作『兵』误。」按诸本都作「兵」张所据是局本。魏书卷七五尔朱天光传、北史卷四八尔朱天光传、卷四九贺拔允附弟岳传、册府卷三五五 四二一0页、通鉴卷一五四四七七三页都作「岳」，局本当是据北史等史籍改。今从之。】军至汧、渭之间，宣言远近曰：「今气候渐热，非征讨之时，待秋凉更图进取。」丑奴闻之，遂以为实，分遣诸军散营农於岐州之北百里细川，使其太尉侯元进领兵五千，【[三三]侯元进　卷一六侯莫陈崇传、魏书卷七五尔朱天光传、卷八0贺拔胜附弟岳传、北史卷四九贺拔允附弟岳传都作「侯伏侯元进」。邓名世古今姓氏书辨证卷二二「俟伏侯氏改为侯氏」。北朝胡姓考侯氏条八二页以为「俟」当为「侯」之讹。则本条是从改姓。】据险立栅。其千人以下为栅者有数处，且战且守。【[三四]且战且守　魏书卷七五尔朱天光传「战」作「耕」，通典卷一五三兵六示缓条作「田」。按上云丑奴「分遣诸军散营农於岐州之北百里细川」，作「耕」或「田」较长。】岳知其势分，乃密与天光严备。晡时，潜遣轻骑先行路，【[三五]潜遣轻骑先行路　魏书卷七五尔朱天光传、通典卷一五三兵六示缓条「路」上有「断」字，文义较长。】於後诸军尽发。昧旦，攻围元进栅，拔之，即擒元进。诸所俘执皆放之，自馀诸栅悉降。岳星言径趣泾州，其刺史俟几长贵以城降。【[三六]俟几长贵　魏书卷七五尔朱天光传作「侯几长贵」，下注一「疑」字，卷八0贺拔胜附弟岳传作「侯机长贵」，通典卷一五三兵六示缓条作「侯长贵」。按魏书卷一一三官氏志云：「俟几氏後改为几氏。」陈毅魏书官氏志疏证引广韵、通志氏族略、姓解、古今姓氏书辨证都作「俟畿」，只有元和姓纂引官氏志作「侯畿」，陈氏认为「侯」字误。北朝胡姓考一一0页据上引魏书的两条作「侯几」「侯机」，又北史卷六齐本纪上见「大都督侯几绍」，认为「俟」字误。今按「几」「机」「畿」都是译音，除魏书官氏志应有定字外，他处可以互用。「俟」和「侯」则必有一误，陈、姚各有所据，不知孰是。】丑奴乃弃平亭而走，欲向高平。岳轻骑急追，明日，及丑奴於平凉之长坑，一战擒之。高平城中又执萧宝寅以（归）〔降〕。【[三七]高平城中又执萧宝寅以（归）〔降〕　宋本、南本、局本都作「又执萧宝夤以降」，北本、汲本和册府三五五四二一0页「寅」字同殿本，「归」也作「降」。按南齐书卷五0、南史卷四四本传作「宝寅」，魏书卷五九、北史卷二九本传作「宝夤」，通鉴从南齐书、南史。「寅」「夤」通，今後不再出校记。「归」字则殿本考证云：「依北史卷四九贺拔允附弟岳传改正」，二张都以为作「降」是，今回改。】
贼行台万俟道洛率众六千，退保牵屯山。岳攻之。道洛败，率千骑而走，追之不及，遂得入陇，投略阳贼帅王庆云。庆云以道洛骁果绝伦，得之甚喜，以为大将军。天光又与岳度陇至庆云所居水洛城。庆云、道洛频出城拒战，竝擒之。馀众皆降，悉坑之，死者万七千人。三秦、河、渭、瓜、凉、鄯州咸来归款。贼帅夏州人宿勤明达降於平凉，後复叛，岳又讨擒之。天光虽为元帅，而岳功効居多。加车骑将军，进爵为伯，邑二千户。寻授都督泾北豳二夏四州诸军事、泾州刺史，进爵为公。
天光入洛，使岳行雍州刺史。建明中，拜骠骑大将军，增邑五百户。普泰初，除都督二岐东秦三州诸军事、仪同三司、岐州刺史，进封清水郡公，【[三八]普泰初至进封清水郡公　按魏书卷八0贺拔胜附弟岳传进封清水郡公在普泰前。】增邑通前三千户。寻加侍中，给後部鼓吹，进位开府仪同三司，兼尚书左仆射、陇右行台，仍停高平。二年，加都督三雍三秦二岐二华诸军事、雍州刺史。天光将率众拒齐神武，遣问计於岳。岳报曰：「王家跨据三方，士马殷盛，高欢乌合之众，岂能为敌。然师克在和，但愿同心戮力耳。若骨肉离隔，自相猜贰，则图存不暇，安能制人。如下官所见，莫若且镇关中，以固根本；分遣锐师，与众军合势。进可以克敌，退可以克全。」天光不从，果败。岳率军下陇赴雍，擒天光弟显寿以应齐神武。
魏孝武即位，加关中大行台，增邑千户。永熙二年，孝武密令岳图齐神武，遂刺心血，持以寄岳，诏岳都督二雍二华二岐豳四梁三益巴二夏蔚宁泾二十州诸军事、大都督。齐神武既忌岳兄弟功名，岳惧，乃与太祖协契。语在太祖本纪。岳自诣北境，安置边防。率众趣平凉西界，布营数十里，托以牧马於原州，为自安之计。先是，费也头万俟受洛干、铁勒斛律沙门、斛拔弥俄突、【[三九]斛拔弥俄突　诸本「斛」都作「解」。本书当作「解」。见卷一校记第九条。】纥豆陵伊利等，竝拥众自守，至是皆款附。秦、南秦、河、渭四州刺史又会平凉，受岳节度。唯灵州刺史曹泥不应召，乃通使於齐神武。三年，岳召侯莫陈悦於高平，将讨之，令悦为前驱。而悦受齐神武密旨图岳，〔岳〕弗之知也，【[四0]而悦受齐神武密旨图岳〔岳〕弗之知也　北史卷四九贺拔允附弟岳传「岳」下重「岳」字。按文义应有此字，今据补。】而先又轻悦。悦乃诱岳入营，共论兵事，令其壻元洪景斩岳於幕中。朝野莫不痛惜之。赠侍中、太傅、录尚书、都督关中三十州诸军事、【[四一]赠侍中太傅录尚书都督关中三十州诸军事　魏书卷八0贺拔胜附弟岳传「太傅」作「太保」，北史卷四九贺拔允附弟岳传「三十」作「二十」。】大将军、雍州刺史，諡曰武壮，葬以王礼。
子纬嗣，拜开府仪同三司。保定中，录岳旧德，进纬爵霍国公，尚太祖女。
北史《北史/卷四十九　列传第三十七/贺拔允 父度拔 弟胜 岳》
岳字阿斗泥，少有大志，爱施好士。初为太学生，及长，能左右驰射，骁果绝人。不读兵书，而暗与之合，识者咸异之。与父兄赴援怀朔，贼王衞可瓌在城西三百馀步，岳乘城射之，箭中瓌臂，贼大骇。後广阳王深以为帐内军主，与兄胜俱镇恒州。州陷，投尒朱荣，荣以为都督。每帐下与计事，多与荣意合。荣与元天穆谋入匡朝廷，问计於岳。岳曰：「夫非常之事，必俟非常之人，将军士马精强，位望隆重，若首举义旗，伐叛匡救，何往不克！何向不摧！古人云：『朝谋不及夕，言发不俟驾。』此之谓矣。」荣与天穆相顾良久，曰：「卿此言真丈夫之论也。」
未几，孝明帝暴崩，荣疑有故，乃举兵赴洛。配岳甲卒二千，为先驱。至河阴，荣既杀朝士，因欲称帝，疑未能决。岳乃从容致谏，荣寻亦自悟，乃尊立孝庄。以定策功，赐爵樊城乡男。从荣破葛荣，平元颢，累迁左光禄大夫、武衞将军。
时万俟丑奴僭称大号，关中骚动，荣将遣岳讨之。私谓其兄胜曰：「丑奴足为勍敌，若岳往无功，罪责立至；假令克定，恐谗愬生焉。」乃请尒朱氏一人为元帅，岳副贰之。荣大悦，乃以天光为使持节、大都督、雍州刺史，以岳为左厢大都督，又以征西将军侯莫陈悦为右厢大都督，并为天光之副，以讨之。时赤水蜀贼兵断路，天光众不满二千，及军次潼关，天光有难色。岳乃进破之於渭北，军容大振。
时丑奴自围岐州，遣其大行台尉迟菩萨、仆射万俟行丑同向武功，南度渭水，攻围趋栅。天光遣岳率千骑赴援。菩萨攻栅已克，率步骑二万至渭北。岳以轻骑数十，与菩萨隔水交言。岳称扬国威，菩萨乃自骄，令省事传语。省事恃水，应答不逊，岳怒，举弓射之，应弦而倒。时已逼暮，於是各还。岳於渭南傍水，分精兵数十为一处，随地形势置之。明日，将百馀骑，隔水与贼相见，且并东行。岳渐前进，先所置骑，随岳而集，骑既渐增，贼不复测其多少。行二十许里，至水浅可济处，岳便驰马东出，似欲奔遁。贼谓岳走，乃弃步兵，南度渭水，轻骑追岳。岳东行十馀里，依横冈设伏兵以待之，身先士卒，急击之，贼便退走。岳号令所部，贼下马者皆不听杀，贼顾见之，便悉投马。俄虏三千人，马亦无遗，遂禽菩萨。仍度渭北，降步卒万馀。
丑奴寻弃岐州，北走安定。天光方自雍至，与岳合势。宣言今气候已热，非征讨之时，待至秋凉，更图进取。丑奴闻之，遂以为实，分遣诸军散营农於岐州北百里细川。【[一四]分遣诸军散营农於岐州北百里细川　诸本「细」作「网」，周书卷十四贺拔岳传作「细」，魏书卷七五尒朱天光传作「泾」。按周书卷一五寇洛传、通鉴卷一五四四七七三页作「细」。太平寰宇记卷三二泾州灵台县下有蒲川水，引水经注云：「蒲水出南山蒲谷，东北合细川水。」今本水经注缺泾水，即此。其水入泾，作泾川亦不误。但「网」必是「细」之讹，今据周书改。】使太尉侯伏侯元进据险立栅。岳知其势分，密与天光严备。昧旦，攻围元进栅，拔之，即禽元进，自馀诸栅悉降。又轻骑追丑奴，及之於平凉之长坑，一战禽之。高平城中又执萧宝夤以归。
贼行台万俟道洛退保牵屯，岳攻之。道洛败入陇，投略阳贼帅王庆云。以道洛骁果绝伦，得之甚喜，以为将。天光又与岳度陇，至庆云所居水洛城。【[一五]至庆云所居水洛城　诸本「水」讹「永」，今改正。参见卷四八尒朱天光传校记。】庆云、道洛频出城拒战，并禽之，馀众皆悉坑之。三秦、河、渭、瓜、凉、鄯州咸来归款。贼帅夏州人宿勤明达降复叛，岳又讨禽之。天光虽为元帅，而岳功効居多，进封樊城县伯。寻诏岳都督、泾州刺史，进爵为公。
天光入洛，使岳行雍州事。普泰初，除都督、岐州刺史，进清水郡公，寻加侍中，给後部鼓吹。进位开府仪同三司，兼尚书左仆射、陇右行台，仍停高平。後以陇中犹有土人不顺，岳助侯莫陈悦，所在讨平之。二年，加都督、雍州刺史。天光将拒齐神武，遣问计於岳。岳曰：「莫若且镇关中，以固根本。」天光不从，後果败。岳率军下陇赴雍，禽天光弟显寿以应齐神武。
及孝武即位，加关中大行台。永熙二年，孝武密令岳图齐神武，遂刺心血，持以寄岳。岳惧，乃自诣北境，安置边防，率众趣平凉西界，布营数十里，托以牧马於原州，为自安之计。先是，费也头万俟受洛干、铁勒斛律沙门、解拔弥俄突、【[一六]解拔弥俄突　参见卷六齐神武纪校记。】纥豆陵伊利等拥众自守，至是皆款附。秦、南秦、河、渭四州刺史又会平凉，受岳节度。唯灵州刺史曹泥不应召，通使於齐神武。神武乃遣左丞翟嵩使至关中，间岳及侯莫陈悦。三年，岳召悦会於高平，将讨曹泥，令悦前驱。而悦受神武指，密图岳。岳弗之知而先又轻悦，悦乃诱岳入营，共论兵事。悦诈云腹痛，起而徐行，令其婿元洪景斩岳於幕中。朝野莫不痛惜之。赠侍中、太傅、录尚书事、都督关中二十州诸军事、大将军、雍州刺史，諡曰武壮。翟嵩复命于神武，神武下牀鸣其颊曰：「除吾病者卿也，何日忘之！」後岳部下收岳尸，葬於雍州北石安原，葬以王礼。
子纬嗣，拜开府仪同三司。周保定中，录岳旧德，进爵霍国公，尚周文帝女。